অবশেষে শেষ রামমন্দিরের কাজ, ২৫ নভেম্বর ধ্বজা তুলবেন মোদি

ওয়েব ডেস্ক: অবশেষে শেষ হতে চলেছে বহুল প্রতীক্ষিত অযোধ্যার (Ayoddha) রামমন্দির (Ram Mandir) নির্মাণের কাজ। আগামী ২৫ নভেম্বর প্রধানমন্ত্রী নরেন্দ্র মোদি (Narendra Modi) নিজে ধ্বজা উত্তোলন করবেন এবং সেই সঙ্গে ঘোষণা করবেন মন্দির নির্মাণের আনুষ্ঠানিক সমাপ্তি।

শ্রী রাম জন্মভূমি তীর্থক্ষেত্র ট্রাস্ট সূত্রে জানা গিয়েছে, প্রধানমন্ত্রীকে আনুষ্ঠানিকভাবে আমন্ত্রণ জানানো হয়েছে এই অনুষ্ঠানে উপস্থিত থাকার জন্য। ট্রাস্টের পক্ষ থেকে জানানো হয়েছে, মন্দিরের উপরে ধ্বজা ওড়ানোর মধ্য দিয়েই বোঝানো হবে যে সমগ্র নির্মাণ কার্য শেষ হয়েছে এবং ভক্তদের জন্য মন্দির সম্পূর্ণ উন্মুক্ত।

আরও পড়ুন: পিকে-র সঙ্গে বৈঠকে পবনপত্নী! ভোটমুখী বৈঠকে নয়া সমীকরণ?

মন্দির নির্মাণ কমিটির চেয়ারম্যান নৃপেন্দ্র মিশ্র বলেন, “প্রধানমন্ত্রী এই তারিখে আসার বিষয়ে সম্মতি দিয়েছেন। তাঁর ধ্বজা উত্তোলনের মাধ্যমে মন্দিরসহ আশপাশের কাঠামো নির্মাণের কাজের সমাপ্তি ঘোষণা করা হবে।”

রামমন্দিরের প্রথম পর্বের নির্মাণ ২০২২ সালে শেষ হয়, যখন একতলার কাজ সম্পূর্ণ হয়েছিল। পরে ২০২৪ সালের শুরুতেই সম্পূর্ণ মন্দির শেষ হয় এবং গর্ভগৃহে রামলালা মূর্তি প্রতিষ্ঠিত হয়। মন্দিরের দ্বিতীয় তলায় বিভিন্ন ভাষায় রামায়ণের কাহিনি চিত্রায়িত করা হয়েছে।

নৃপেন্দ্র মিশ্র আরও জানিয়েছেন, মূল মন্দির প্রাঙ্গণের চারপাশে মোট ১৪টি ছোট মন্দির নির্মিত হয়েছে, যেগুলির কাজও ইতিমধ্যে সম্পূর্ণ। তিনি জানান, “দর্শনার্থীদের জন্য খুব শীঘ্রই পুরো প্রাঙ্গণ খুলে দেওয়া হবে।”

উল্লেখযোগ্যভাবে, উপাসনার জন্য মন্দির খোলার পর থেকে ইতিমধ্যেই প্রায় সাত কোটি দর্শনার্থী অযোধ্যায় পা রেখেছেন। আগামী নভেম্বরের অনুষ্ঠান তাই শুধু ধর্মীয় নয়, রাজনৈতিক ও ঐতিহাসিক দিক থেকেও অত্যন্ত তাৎপর্যপূর্ণ হতে চলেছে।